钦定古今图书集成/理学汇编/文学典/第092卷 > 唐肃〈之淳谢肃〉
## 钦定古今图书集成/理学汇编/文学典/第092卷 > 唐肃〈之淳谢肃〉

按《明外史高启传》，“‘肃字处敬，越州山阴人。通经史，兼
习阴阳医卜书数。少与上虞谢肃齐名，称会稽二肃’。
至正壬寅，举乡试，仕张士诚，为杭州黄冈书院山长，
迁嘉兴路儒学正。士诚败，例赴京，寻以父丧还。洪武
三年，用荐召修礼乐书，擢应奉翰林文字。其秋科举
行，为分考官，免归。六年，谪佃濠梁，卒。子之淳，字愚士”，
宋濂亟称之。建文二年用方孝孺荐，擢翰林侍读，与
孝孺共领修书事，卒于官。谢肃，官至福建佥事，坐事
死。

按《翦胜野闻》：翰林应奉唐肃，初以失朝，坐免官归乡
里。太祖重其才，再召入，尝命侍膳，食讫拱著致恭。帝
问曰：“此何礼也？”肃对曰：“臣少习俗礼。”帝怒曰：“俗礼可
施之天子乎？”罪坐不敬，谪戍濠州。

太祖之封十王也，亲草册文。适李韩公北征唐，之淳
在军中，曾为草《露布》。帝读其文，嘉之，问草者为谁，韩
公以之淳对。帝令飞骑召之，使者不喻旨，械系之淳。
之淳以父肃得罪，悚栗不自保。至京师，过其姑之门，
告使者止索。其姑出泣曰：“善为我敛尸。”姑乃大恸之。
行次东华，门已闭，守者曰：“有旨，令以布裹，从屋上递”
入，累累传易数递，始至便殿，膏灯煌燿。帝坐阅书，之
淳俯首庭下。帝问曰：“是汝草露布耶？”之淳对曰：“臣昧
死草之。”良久，中侍以短几置之淳前列烛，帝令膝坐，
以《封王册文》一篇授之，曰：“少为弘润之。”之淳叩首曰：
“臣万死不敢当。”帝曰：“即不敢，姑旁注之。”之淳如命。帝
令中侍续续报定毕乃上之。遥望烛影下，帝微微喜，
次第下，凡十篇，悉定之。每奏辄嘉悦。奏毕，时夜未央，
帝令明日朝谒，复如故。出至姑家，姑尚守门，见之，淳
相庆幸，具酒食沐具。及旦庭谒，帝问曰：“汝世宦否？”对
曰：“臣父翰林应奉唐肃。”即日命嗣父官。

按《浙江通志》：“之淳，字愚士，以字行，山阴人。父肃，国初
应奉翰林，文字有名。愚士少有奇志，力学不倦。父谪
死临濠，辛勤扶丧归葬，追求其生所作，不惮荒远，时
时伏读凄切，人为之掩泣。洪武中，屡有荐之者，谢不
就。岁辛巳，诏翰林词臣集经史中数千载事为书，以
考治乱，以为鉴戒，命举文学之士。方孝孺以愚士荐”，
召拜翰林侍读，与孝孺俱领修书事。未几卒。所著有
《萍居稿》《文断》诸书。